Pta-hawelose weer in hof vir poging tot moord | Netwerk24
Deur Alex Mitchley, News24 19 Augustus 2019 06:56
'n Man wat daarvan aangekla word dat hy 'n hawelose man in Mei in Sunnyside, Pretoria, gesteek en gewond het, sal Maandag in die landdroshof in Pretoria verskyn.
Manusi Mothupi, wat einde Junie in hegtenis geneem is en eers Julie vir die eerste keer in die hof verskyn het, word van poging tot moord beskuldig.
Manusi Moshukudu Mothupi tydens sy vorige verskyning in die landdroshof in Pretoria. Foto: Christiaan du Plessis
Die staat het tydens een van sy hofverskynings vir uitstel gevra sodat hy eers medies ondersoek kon word.
Mothupi, wat steeds in aanhouding is, is oorspronklik in verband met die poging tot moord op 'n ander hawelose man in Februarie in Muckleneuk in hegtenis geneem.
Die nasionale vervolgingsgesag (NVG) het gesê hulle gaan Mothupi nie in daardie saak vervolg nie omdat daar nie genoeg bewyse teen hom is nie. Die polisie ondersoek die saak verder.
Die polisie en die NVG het intussen gesê Mothupi word nie met die moorde van die vyf hawelose mans in Muckleneuk in Junie verbind nie.
Vyf hawelose mans is in die Muckleneuk-area in Junie vermoor, maar die polisie het nog niemand in verband met die moorde in hegtenis geneem nie.